Un mort şi mai mulţi răniţi după ce o punte s-a prăbuşit pe şantierul metroului de la Toulouse
Puntea unui pod de pe linia a treia a metroului din Toulouse s-a prăbuşit luni, provocând moartea unei persoane şi rănirea altora, potrivit parchetului din Toulouse, care a deschis o anchetă, relatează AFP.
"O persoană a murit" şi "mai multe persoane au primit îngrijri medicale", a declarat pentru AFP Samuel Vuelta-Simon, procurorul general, care se afla în drum spre locul incidentului din Labège, o suburbie din apropiere de Toulouse.
Într-un comunicat de presă, Tisséo, reţeaua de transport public din Toulouse, a anunţat că trei persoane au fost rănite. A fost înfiinţată o unitate de sprijin psihologic, a precizat Tisséo, care a transmis, de asemenea, "sincere condoleanţe familiei" victimei decedate.
"Operaţiunile de căutare sunt în curs de desfăşurare pentru a confirma bilanţul", a adăugat Tisséo.
"Un accident grav, din cauza amplorii sale"
Potrivit serviciilor de urgenţă, cincizeci de pompieri şi 20 de vehicule au fost trimişi la faţa locului.
Acesta a fost "un accident grav, din cauza amplorii sale", a declarat o sursă din cadrul serviciilor de pompieri, descriind o scenă "impresionantă" în care "aproximativ douăzeci de metri de pod s-au prăbuşit".
Accidentul a avut loc pe şantierul liniei C, într-o zonă închisă publicului, a precizat Tisséo, potrivit News.ro.
Din primele informaţii, accidentul a fost cauzat de "ruperea unui cric între doi piloni de pe şantierul metroului aerian Labege", a declarat procurorul general din Toulouse pentru publicaţia La Dépêche.
Linia C a metroului din Toulouse, ale cărei lucrări au fost lansate la sfârşitul lunii decembrie 2022, ar trebui să intre în funcţiune în 2028.